b'\n_START_ARTICLE_\nGiedrius Kuprevi\xc4\x8dius\n_START_SECTION_\nBiografija\n_START_PARAGRAPH_\nPo vaik\xc5\xb3 muzikos mokyklos 1958\xe2\x80\x931962\xc2\xa0m. mok\xc4\x97si kompozicijos Juozo Gruod\xc5\xbeio auk\xc5\xa1tesniojoje muzikos mokykloje. 1962\xe2\x80\x931968\xc2\xa0m. studijavo Lietuvos valstybin\xc4\x97je konservatorijoje (dab. Lietuvos muzikos ir teatro akademija), kurioje baig\xc4\x97 kompozicijos klas\xc4\x99 pas prof. Eduard\xc4\x85 Bals\xc4\xaf, \xc4\xafgijo kompozitoriaus ir speciali\xc5\xb3 muzikini\xc5\xb3 teorini\xc5\xb3 disciplin\xc5\xb3 d\xc4\x97stytojo specialybes. _NEWLINE_Nuo 1957\xc2\xa0m. kartu su t\xc4\x97vu Viktoru Kuprevi\xc4\x8diumi (1901\xe2\x80\x931992), o nuo 1989\xc2\xa0m. kartu su Juliumi Vilnoniu reguliariai skambina Kauno kariljonu. Nuolat koncertuoja respublikoje ir u\xc5\xbesienyje. Skambino karilionais Naujojoje Zelandijoje, Vokietijoje, Lenkijoje, Belgijoje, Olandijoje, Danijoje. Redaguoja Lietuvos karilionams skirt\xc4\x85 internetin\xc4\xaf puslap\xc4\xaf Asociacijos \xe2\x80\x9eKarilionieri\xc5\xb3 gildija\xe2\x80\x9c oficiali svetain\xc4\x97_NEWLINE_1967\xe2\x80\x931975\xc2\xa0m. d\xc4\x97st\xc4\x97 J. Gruod\xc5\xbeio auk\xc5\xa1tesniojoje muzikos mokykloje. 1971\xe2\x80\x931982\xc2\xa0m. Lietuvos kompozitori\xc5\xb3 s\xc4\x85jungos Kauno skyriaus sekretorius. 1980\xe2\x80\x931987\xc2\xa0m. vadovavo Kauno valstybinio muzikinio teatro elektronin\xc4\x97s muzikos grupei \xe2\x80\x9eArgo\xe2\x80\x9c. Koncertin\xc4\x97s grup\xc4\x97s \xe2\x80\x9e\xc5\xbdaliakalnio vilkai\xe2\x80\x9c dalyvis. 1987\xe2\x80\x931988\xc2\xa0m. Lietuvos televizijos (LTV) muzikos laid\xc5\xb3 redakcijos vyr. redaktorius, ilg\xc4\x85 laik\xc4\x85 ved\xc4\x97 LTV laidas \xe2\x80\x9eKontrapunktas\xe2\x80\x9c. 1988\xe2\x80\x931990\xc2\xa0m. Lietuvos SSR kult\xc5\xabros ministro pirmasis pavaduotojas ir meno reikal\xc5\xb3 valdybos vir\xc5\xa1ininkas._NEWLINE_1990\xe2\x80\x931999\xc2\xa0m. d\xc4\x97st\xc4\x97 (docento pareigose) Vytauto Did\xc5\xbeiojo universiteto Men\xc5\xb3 fakultete. 1992\xe2\x80\x931993\xc2\xa0m. Kauno miesto savivaldyb\xc4\x97s vicemeras. 1998\xc2\xa0m. paskirtas vyriausiuoju Kauno miesto varpininku. 2000\xc2\xa0m. sausio 1 d. paskirtas KTU Humanitarini\xc5\xb3 moksl\xc5\xb3 fakulteto dekanu. \xc5\xa0ias pareiga \xc4\x97jo iki 2012 met\xc5\xb3 kovo 1 d. 2001\xc2\xa0m. jo iniciatyva \xc5\xa1iame universitete atidarytas Garso ir vaizdo men\xc5\xb3 technologij\xc5\xb3 katedra, kur\xc4\xaf laik\xc4\x85 veik\xc4\x97 Kompiuterin\xc4\x97s muzikos klubas. 2005\xc2\xa0m. KTU radijo stoties \xe2\x80\x9eGaudeamus\xe2\x80\x9c \xc4\xafk\xc5\xabr\xc4\x97jas. Lietuvos kompozitori\xc5\xb3 s\xc4\x85jungos, Lietuvos muzik\xc5\xb3 s\xc4\x85jungos ir Lietuvos moksl\xc5\xb3 akademijos narys._NEWLINE_Ved\xc4\x99s, \xc5\xbemona Gra\xc5\xbeina dailiosios odos meninink\xc4\x97, dukt\xc4\x97 Ieva dail\xc4\x97s mokytoja. \xc5\xbdentas skulptorius Andrius. Turi an\xc5\xabkus Mari\xc5\xb3 ir Ugni\xc5\xb3.\n_START_SECTION_\nPedagogin\xc4\x97 veikla\n_START_PARAGRAPH_\nVed\xc4\x97 muzikos fakultatyvus Kauno medicinos akademijoje, Lietuvos \xc5\xbeem\xc4\x97s \xc5\xabkio akademijoje, Kauno politechnikos institute, d\xc4\x97st\xc4\x97 aktoriniam kursui Vilniaus universitete, muzikin\xc4\x97s improvizacijos kurs\xc4\x85 Lietuvos muzikos akademijos Kauno fakultetuose. Skaityti arba skaitomi universitetiniai kursai: Muzikos estetika, Muzikos filosofija, Mistika muzikoje, Europos muzikos istorija, Lietuvos muzikos istorija, Menas ir civilizacija, Muzikos kalba._NEWLINE_Skait\xc4\x97 200 paskait\xc5\xb3 cikl\xc4\x85 \xe2\x80\x9eMuzikiniai tre\xc4\x8diadieniai\xe2\x80\x9c visuomenei Kauno vie\xc5\xa1ojoje bibliotekoje. Dalyvauja muzikiniuose festivaliuose, suva\xc5\xbeiavimuose ir simpoziumuose. Nuolat domisi jaunimo muzikine veikla ir j\xc4\x85 remia. Master-class ved\xc4\x97jas tarptautiniuose muzikiniuose jaunimo forumuose._NEWLINE_I\xc5\xa1leido mokom\xc4\x85j\xc4\x85 knyg\xc4\x85 \xe2\x80\x9eMuzika teatre\xe2\x80\x9c, dvi es\xc4\x97 knygas\xc2\xa0\xe2\x80\x93 \xe2\x80\x9eAtbuli metai\xe2\x80\x9c ir \xe2\x80\x9eJuk pasakyta\xe2\x80\x9c. Nuo 1968\xc2\xa0m. nuolat bendradarbiauja su Lietuvos spauda, ra\xc5\xa1o muzikin\xc4\x97s publicistikos ir kult\xc5\xabrologijos klausimais \xc5\xbeurnaluose \xe2\x80\x9eMuzikos barai\xe2\x80\x9c, \xe2\x80\x9eSantara\xe2\x80\x9c, \xe2\x80\x9eNemunas\xe2\x80\x9c, dienra\xc5\xa1tyje \xe2\x80\x9eKauno diena\xe2\x80\x9c tur\xc4\x97jo pastovi\xc4\x85 autorin\xc4\x99 skilt\xc4\xaf (nuo 1968\xc2\xa0m.). Skelbia komentarus kult\xc5\xabros temomis LR programoje \xe2\x80\x9eKult\xc5\xabros savait\xc4\x97\xe2\x80\x9c.\n_START_SECTION_\nK\xc5\xabryba\n_START_PARAGRAPH_\nPilnas k\xc5\xabrini\xc5\xb3 s\xc4\x85ra\xc5\xa1as, publicistika ir vir\xc5\xa1 300 muzikos \xc4\xafra\xc5\xa1\xc5\xb3 yra asmenin\xc4\x97je svetain\xc4\x97je.'